
<סדר היום:>
<תקנות הגנה על בריאות הציבור (מזון) (סימון תזונתי), התשע"ח 2017

<ייעוץ משפטי: >
נעה בן שבת
<מנהל/ת הוועדה:>
ענת כהן שמואל
<רישום פרלמנטרי:>
ס.ל., חבר תרגומים
<תקנות הגנה על בריאות הציבור (מזון) (סימון תזונתי), התשע"ח 2017>
<היו"ר אלי אלאלוף:>
אנחנו היום ה-25.12.2017, לעם שמאמין בישו נאחל חג שמח, Happy Christmas, ז' בטבת תשע"ח, השעה 9:37 דקות. 
אנחנו בתקנות הגנה על בריאות הציבור, בקשה לדיון חדש על פי סעיף 115 לתקנון הכנסת, בסעיפים הבאים, בעצם בעברית פשוטה רביזיה. הערה אחת, תקנות 3(ב)(11) , שתיים, תקנה 15, שלוש, על כל התקנות של אלאלוף, שהן כלליות, על הכול, סעיף ארבע זה סעיף 5, הנתרן, וחמש זה ביטול שלב הביניים. 

חברים, אם אתם רוצים שנדבר על זה, במקרה היום, לשמחתי, הורידו מאיתנו בשלב זה את נושא הנכים. אני מקווה שזה יחזור מהר לשולחן הזה כדי שסוף סוף נפסיק לטרטר אותם. פה יש לנו את כל הזכויות של הטרטור, הוא על חשבון הח"כים למיניהם וגם השרים, ואני מצטער על כך כי זו לא אוכלוסייה שצריכה לסבול, רק צריכים לפתור להם את הבעיות. שתיים, אני שמח להודיע, שמי שעוד לא יודע, יש לנו ועדת משנה לנגב, בראשותו של חבר הכנסת מאיר כהן, ותודה, שוב, שלקחת אחריות על זה, כמו שמוטקה גם לקח על הצפון. ותאמינו לי, רק לעקוב אחרי מוטקה זה חצי משרה נוספת, אז באמת בראבו. 
ואנחנו ניכנס לנושא. יש שתי אפשרויות, אם תורידו את הרביזיות שלכם אז נגיד שלום ולהתראות. אם אתם רוצים לדון ברביזיות אז נלך אחת אחת ונוריד או נעלה או נסכים, חלק מהדברים כבר תוקנו. 

<מירב בן ארי (כולנו):>
אדוני, אני אסיר את ה - - -

<היו"ר אלי אלאלוף:>
רק אגמור, מירב. אז הרביזיה שעשתה הכי הרבה רעש, על הסימון של הגבינה הצהובה, הוסרה על ידי חבר הכנסת איתן ברושי בעצמו ולכן היא לא מופיעה פה. שלא תחשבו ששכחנו, וזו זכותו המלאה, ועכשיו - - - 

<מירב בן ארי (כולנו):>
ועכשיו, אדוני , אני גם אסיר את הרביזיה שלי לאחר שמנכ"ל משרד הבריאות הבטיח שהסעיף הזה יוסר. 

<נעה בן שבת:>
אז אם הוא יוסר צריך - - - 

<מירב בן ארי (כולנו):>
אם הוא יוסר, ודאי. סעיף 15(ב), כבר הצבענו עליו, על הסרבול וההעמסה, בעיקר על מפעלי מזון - - - 

<נעה בן שבת:>
לא, אז חייבים רביזיה. 

<מירב בן ארי (כולנו):>
אז אני לא אסיר את הרביזיה. 

<נעה בן שבת:>
את לא יכולה. 

<היו"ר אלי אלאלוף:>
אוקיי, אז ההצבעה הראשונה שתהיה עכשיו, אנחנו מקיימים דיון על הרביזיה, אז פותחים דיון על הרביזיה. 

<נעה בן שבת:>
אז צריך להצביע קודם על זה שתהיה רביזיה על הנושא הזה ו - - -

<היו"ר אלי אלאלוף:>
על הכול או כל אחד לחוד? 

<קריאה:>
נלך סעיף סעיף. 

<מאיר כהן (יש עתיד):>
בשביל מה סעיף סעיף? 

<היו"ר אלי אלאלוף:>
אוקיי, אז אנחנו הולכים על תקנה 3(ב)(11) . 

<נורית קורן (הליכוד):>
זה מה שאני הגשתי.

<היו"ר אלי אלאלוף:>
אז מי בעד לפתוח?

<נורית קורן (הליכוד):>
זה מה שאני הגשתי, הסימון על המוצרים הקטנים. אז אני - - -

<היו"ר אלי אלאלוף:>
רגע, רגע, צריך להצביע על לפתוח את ה - - -

<נורית קורן (הליכוד):>
לא, אני פשוט שואלת, אני רק שואלת. 

<היו"ר אלי אלאלוף:>
אז מי בעד לפתוח הרביזיה הזאת? אנחנו בעד. מי נגד? אין. 

הצבעה

בעד – רוב
נגד – אין
נמנעים – אין 
הבקשה לרביזיה על סעיף 3(ב)(11) אושרה
<היו"ר אלי אלאלוף:>
אז אפשר לדון בזה? 

<נעה בן שבת:>
כן. 

<היו"ר אלי אלאלוף:>
אז תפתחי. 

<נורית קורן (הליכוד):>
אני ביקשתי לשים את הרביזיה כדי שאנחנו נמשיך לקבל גם את הטבלה של הערכים הקלוריים במוצרים הקטנים וגם שיהיה סימון אדום על המוצרים הקטנים. בעצם המוצרים הקטנים זה מה שהילדים רוכשים ואנחנו בדרך כלל, גם אנחנו המבוגרים, קונים אריזה גדולה, אנחנו משתמשים ביחידות הקטנות ואנחנו רוצים לדעת כמה יש בכל דבר - - -

<מירב בן ארי (כולנו):>
אז תקראי על האריזה הגדולה. 

<נורית קורן (הליכוד):>
אבל האריזה הגדולה לא תמיד נשארת ולפעמים גם פותחים את האריזה הגדולה. 

<מירב בן ארי (כולנו):>
אז תקראי, אם זה חשוב לך תקראי, מה - - -

<נורית קורן (הליכוד):>
מירב, יש כאן חידוש ולכן אני פותחת ואומרת ואני חושבת שהדבר הזה חשוב מאוד, חשוב שיהיה מסומן על האריזות הקטנות כדי שאנחנו נוכל לדעת, כי אנחנו לא צורכים את האריזה הגדולה, אנחנו צורכים את היחידות. ואם היה עד עכשיו, לא נראה לי שיש סיבה לבטל את זה עכשיו. זה הכול. יש מצב קיים, צריך להשאיר אותו. 

<היו"ר אלי אלאלוף:>
עוד מישהו רוצה להתייחס? 

<מירב בן ארי (כולנו):>
כן. 

<היו"ר אלי אלאלוף:>
אני מרשה לכל אחד להתייחס רק פעם אחת ברביזיה. 

<יעל כהן-פארן (המחנה הציוני):>
בכל רביזיה. 

<היו"ר אלי אלאלוף:>
לא, סתם, סתם. יש לי שעתיים פנויות. 

<נורית קורן (הליכוד):>
אין לך את כל הלחץ של האנשים עם מוגבלות עכשיו. 

<היו"ר אלי אלאלוף:>
זה נכון. 

<נורית קורן (הליכוד):>
זה זמני. 

<היו"ר אלי אלאלוף:>
אפילו אשתי עכשיו לא בלחץ. בבקשה, דב.

<דב חנין (הרשימה המשותפת):>
תודה לך, אדוני היושב ראש, אני רוצה לתמוך בבקשתה של חברת הכנסת קורן לתיקון הסעיף הזה. מעבר לדברים הנכונים שהיא אמרה אני רוצה להדגיש שני היבטים נוספים. כשאנחנו מדברים על המוצרים הקטנים אנחנו מדברים על חטיפים שהמשמעות שלהם, במיוחד לילדים, היא משמעות מאוד מאוד גדולה ועל הילדים אנחנו רוצים להגן במיוחד. אנחנו יצרנו מצב אבסורדי, שדווקא המוצרים שהנגישות שלהם לילדים היא הנגישות הכי גדולה, דווקא הם לא מסומנים. באיזה שהוא מקום יצרנו מצב הפוך, שבו אנחנו מגנים יותר על ציבור מבוגרים מאשר על ציבור ילדים וזה לא כל כך הגיוני, לא כל כך נכון, ואני פונה למשרד הבריאות לשקול את הנושא מחדש.

הדבר השני, אמרה את זה גם חברת הכנסת יעל כהן-פארן בדיונים קודמים, אנחנו מעוניינים לצמצם באריזות, אנחנו לא רוצים שיצרן, במקום - - - רוברט, אני רוצה גם אותך לנסות לשכנע בעניין הזה. אנחנו רוצים לגרום ליצרן, אם יש לו הרבה חטיפים, להכניס את כולם לאריזה אחת ולא שיהיה לו אינטרס כל חטיף וחטיף, להקטין אותו קצת ולשים אותו באריזה נפרדת. העברנו חוק אריזות פה בכנסת במאמצים מאוד מאוד גדולים, אגב קואליציה ואופוזיציה, זה היה אחד המפעלים הגדולים שעשינו בשנים האחרונות בתחום הסביבתי, כדי שיהיו פחות אריזות, עכשיו אנחנו בעצם מייצרים פה מנגנון שמתמרץ את היצרנים לארוז כל מוצר ומוצר בנפרד ולארוז אותו באריזה קטנה. הנימוקים שכנגד קבלת ההצעה הזו של חברת הכנסת קורן, שאנחנו שמענו אותם בדיונים קודמים, אלה נימוקים טכניים. נימוקים טכניים, זה יהיה קטן מדי. בסדר, זה יהיה קטן, בגודל פרופורציונאלי לגודל האריזה. אם הכיתוב יהיה קטן, הוא יהיה קטן, אבל עדיף כיתוב קטן ועדיף תווית קטנה אדומה מאשר היעדר תווית בכלל. ואני פונה אליך, אדוני המנכ"ל, לשקול את ההצעה הזאת באמת באופן פתוח, כי אנחנו באים לתועלת העניין. 

<היו"ר אלי אלאלוף:>
אוקיי. היות שהייתה לי ישיבת הכנה, תקצרו בזה, כי יש תשובה טובה לכם. בבקשה, יעל. 

<יעל כהן-פארן (המחנה הציוני):>
אני רוצה לחזור לעיקרון הבסיסי שכל מוצר מזיק צריך להיות מסומן ובעצם אנחנו חוטאים כאן באמת לעיקרון הזה, הכי בסיסי. יש כאן הרבה מאוד מוצרים שהם מזיקים שלא היו מסומנים, נקודה, ובפרט שעושים להם גם את ההנחה עכשיו מהטבלה שהיום באמת על כל חטיף, קטן כגדול, יש את הטבלה ואפשר להסתכל, זה גם יירד. אז אנחנו כאילו הרענו את המצב מבחינת, כמו שנאמר כאן קודם, ילדים ומבוגרים, כולם, שצורכים את ה - - - הזאת. מדובר בעיקר בחטיפי שוקולד קטנים וכו'. 

עכשיו, זה לא שעל כל סוכריית טופי אפשר לסמן את הרכיבים התזונתיים שלה, בסדר, אז כשזה משהו כל כך קטן, סנטימטר מרובע, אני מוכנה שיהיה שם פטור, אבל באמת 25 סנטימטר מרובע, זה ממש משהו שבגודל שלו, כמו שהיום מסומנת בו הטבלה התזונתית, עם הערכים התזונתיים, אפשר גם שיהיה מסומן בקטן הסימון האדום שמצופה מאותו ופל מצופה. 

<היו"ר אלי אלאלוף:>
כולל הסוכרייה של הבר מצווה? 

<יעל כהן-פארן (המחנה הציוני):>
לא, אז אמרתי, על סוכריית הטופי של הבר מצווה, סנטימטר על סנטימטר - - - 

<נורית קורן (הליכוד):>
לא, אבל הסוכרייה של הבר מצווה באה באריזה גדולה, היא לא באה באריזה קטנה. 

<יעל כהן-פארן (המחנה הציוני):>
- - - אני מוכנה שתורידו את זה, זה אמרתי. 

<מירב בן ארי (כולנו):>
אז הנה, תקראי את האריזה הגדולה. 

<נורית קורן (הליכוד):>
זה לא ככה, מדברים על חטיפים יותר קטנים, תיכף את תיתני לילדה שלך חטיפים קטנים, את תרצי לדעת מה יש שם - - - 

<יעל כהן-פארן (המחנה הציוני):>
ארבעה סנטימטר מרובע, שתיים על שתיים, בסדר, תורידו לארבע סנטימטר מרובע. 

<היו"ר אלי אלאלוף:>
אוקיי, תודה. בבקשה, רחל, ואחר כך אם יש מהציבור שגם רוצה, בבקשה. 

<מירב בן ארי (כולנו):>
אל תדאגי, אני אקרא, לא היא תקרא. 

<נורית קורן (הליכוד):>
ברור שאת תקראי, אף אחד לא ביקש - - -
<מירב בן ארי (כולנו):>
לא, אמרת שהילדים יקראו. 

<היו"ר אלי אלאלוף:>
בבקשה, אבל בקיצור. 

<רחל עזריה (כולנו):>
כן, אני רק רוצה לומר שהנושא הזה כבר נידון המון ואני יודעת שגם עשיתם עבודה מאחורי הקלעים כדי לנסות להגיע לאיזה שהן הסכמות. אני חושבת שמה שמאוד חמור שיצא פה, שהאריזות הקטנות כאילו פטורות מהכול וזה אריזות שהן לא מאוד מאוד מאוד קטנות, זה לא סוכריית בר מצווה, ולכן אני חושבת שצריך לשקול מחדש את המעמד של האריזות הקטנות, במיוחד כיוון שבסופו של דבר רוב הזמן אלה האריזות שאנחנו אוכלים. זאת אומרת אפילו אם אנחנו מסתכלים פה על הקפה או על התה, בסוף הרבה פעמים זה הגודל שאנחנו רואים ואנחנו לא רואים את האריזה הגדולה שבה משהו היה כתוב ובעצם לזה אנחנו מסתכלים, אז אני חושבת שטוב לעשות דיון מחודש על גודל האריזה.

<היו"ר אלי אלאלוף:>
אוקיי, עוד חברים רוצים פה?

<דורית אדלר:>
אני רוצה קודם כל לכל חברי הכנסת שדיברו פה ואני רוצה לציין שלמעשה הסימון האדום הוא סימון ויזואלי שיכול להיות גם על סנטימטר על סנטימטר. זאת אומרת אם אנחנו לא יכולים להכניס את כל הפירוט התזונתי, שתהיה רק הנקודה האדומה, זה כבר יספיק לקהל כדי לדעת. 

צריך להבין, הנושא של חטיפים באופן עקרוני, חלקו הגדול מזון מזיק ואנחנו צורכים הרבה מאוד ממנו, הוא חלק מהמנועים של המגפה ולכן אני מצטרפת לביטול הדבר. מזון מזיק צריך להיות מסומן, לא משנה מה הגודל שלו, עם המדבקה האדומה. 

<היו"ר אלי אלאלוף:>
תודה. בבקשה, גברת.

<יפה חובב:>
אני רק רוצה להזכיר שהפטור הזה ניתן על מנת לעודד צריכה של מוצרים קטנים, מדודים, וזה היה הרעיון של הרפורמה.

<נורית קורן (הליכוד):>
גם אם הוא מזיק? 

<יפה חובב:>
לא יאכל בכלל ילד? לפחות שיאכל מנה קטנה. 

<נורית קורן (הליכוד):>
לא, לא אמרנו שלא יאכל, אבל זה לעודד את הצריכה.

<רחל עזריה (כולנו):>
אף אחד לא הבין את העידוד הזה. 

<היו"ר אלי אלאלוף:>
חבר'ה, תנו לה, היא יודעת לבטא את עצמה מאוד יפה. 

<יפה חובב:>
ודבר נוסף, אני רוצה להגיד שהפטור הזה מבוסס על הדירקטיבה האירופית המעודכנת, ששם יש פטור גם לסימון מהטבלה התזונתית. 

<היו"ר אלי אלאלוף:>
תודה. עוד מישהו רוצה להתייחס? נציג התעשיינים, שבדרך כלל בדקה ה-90 מבקש רשות, אתה יכול לקבל עכשיו. 

<שלום זידלר:>
אני מצטרף למה שאמרה חברתי לפני שנייה. אנחנו רואים, גם באירופה וגם בארץ, וכולנו חיים את החיים ולכולנו יש או היו ילדים, המנות המדודות, יש להן מטרה גם חיובית ולכן לשים עליהן סימנים אדומים או טבלה תזונתית זה לא הדבר החשוב, במיוחד כשכל האינפורמציות האלה מופיעות על האריזה החיצונית בה נמכרות האריזות הקטנות. 
<נורית קורן (הליכוד):>
כן, אבל לא כולם - - - 

<היו"ר אלי אלאלוף:>
בואו נאפשר עכשיו למשרד ה - - -

<נורית קורן (הליכוד):>
אני רק רוצה לומר שעם כל הכבוד לתעשיינים, ואני מבינה את צרכי התעשייה ואני מבינה גם שהם הלכו לפי הדירקטיבה האירופית, אבל זה לא אומר שהכול נכון ויש דברים שאנחנו לא הולכים לפי הקודים האירופיים. אני חושבת שהתעשיינים יוכלו להתמודד ובמיוחד שזה כבר היה ואנחנו יודעים, אף אחד לא מסתכל על האריזה הגדולה. 

<היו"ר אלי אלאלוף:>
תודה. חבר הכנסת מאיר כהן. 

<מאיר כהן (יש עתיד):>
אני מבין שכל האירוע הזה הוא אירוע פורץ דרך, אז כשאני שומע 'האירופים עשו כך' ו'למה שנהיה יותר טובים', אנחנו צריכים להיות יותר טובים מהאירופים. נדמה לי שדיברתי עם רונית ממשרד הבריאות והיא אמרה, אני אצטט אותך, שהיא מוזמנת לארגון הבריאות העולמי בכדי שהיא תייצג את הרפורמה - - -

<קריאה:>
היא כתבה מאמר לארגון הבריאות העולמי. 

<מאיר כהן (יש עתיד):>
בכדי שהיא תייצג את הרפורמה הטובה הזאת שיוצאת מכנסת ישראל למקומות אחרים. אז החשש הזה של 'אנחנו לא רוצים להיות יותר טובים', 'אנחנו כן רוצים להיות יותר טובים מהם'. 

<נורית קורן (הליכוד):>
יותר בריאים. 

<היו"ר אלי אלאלוף:>
חבר'ה, אני מזכיר לכם שאתם לחוצים, הח"כים, אז - - - בבקשה את ההתערבויות שלכם. בבקשה, מנכ"ל משרד הבריאות רוצה לענות. 

<משה בר סימן טוב:>
תודה רבה. אז רק אני אומר מה היה הרעיון שהנחה אותנו כשכן עשינו את הפטור ומה אנחנו מציעים בעקבות הדיון. אכן רצינו ליישר קו עם אירופה ועם הדירקטיבה האירופית שפוטרת מסימון בכלל וזה כשגודל האריזה הוא עד 25 סנטימטרים רבועים. אנחנו בדקנו את זה ובדקנו את זה ובדקנו את זה, אין בארץ הרבה דברים כאלה. זה זניח שבזניחים, אבל אנחנו שומעים את האמירות פה של חברי הכנסת. לגבי מארז גדול ניתן מענה, היה על זה גם דיון מפורט בפעם הקודמת. אני מזכיר לכולם שבצ'ילה הפטור הוא לא ל-25, הוא ל-30 סנטימטרים. 

מה שאנחנו מציעים זה שמכיוון שבישראל היום יש את הסימון הרגיל על המזונות שנמצאים באריזות שהן קטנות גם מ-25, יישאר המצב הזה, כלומר תישאר טבלת הסימון התזונתי ללא הסימון האדום, כמו בצ'ילה, אבל כן, לא נרע את המצב ביחס למצב היום. כלומר יהיה את הזימון התזונתי, קלוריות וכל הדברים האחרים. 
<נורית קורן (הליכוד):>
בלי מדבקה אדומה? 

<משה בר סימן טוב:>
בלי מדבקה. 

<יעל כהן-פארן (המחנה הציוני):>
זה מצחיק. 

<משה בר סימן טוב:>
זה לא מצחיק. 

<יעל כהן-פארן (המחנה הציוני):>
לא, אני רוצה להבין את הנימוק.

<מירב בן ארי (כולנו):>
תקראי מה יש במוצר, מה הבעיה? תקראי מה כתוב - - -

<יעל כהן-פארן (המחנה הציוני):>
אוי נו - - -

<היו"ר אלי אלאלוף:>
יעל, עוד לא - - -

<מירב בן ארי (כולנו):>
מה הבעיה? תקראי. 

<יעל כהן-פארן (המחנה הציוני):>
כל אחד שמדבר פה את מתנפלת. 

<מירב בן ארי (כולנו):>
אני לא דיברתי בכלל, כולכם דיברתם, לא הוצאתי מילה, מה את מקשקשת? 

<יעל כהן-פארן (המחנה הציוני):>
לא, לא הוצאת מילה, רק הערת הערות. 

<מירב בן ארי (כולנו):>
אני לא דיברתי בכלל. 

<היו"ר אלי אלאלוף:>
אוקיי, חבר'ה. 

<יעל כהן-פארן (המחנה הציוני):>
אני באמת לא מבינה את הרעיון. 

<היו"ר אלי אלאלוף:>
אבל לא קיבלת רשות דיבור. 

<יעל כהן-פארן (המחנה הציוני):>
אף אחד לא קיבל פה רשות דיבור, גם היא לא. 

<היו"ר אלי אלאלוף:>
רגע, רגע, תאפשרו להבין. עוד לא גמר, פאק, מה קרה? 

<מירב בן ארי (כולנו):>
כן, ישר היא פותחת. לא הוצאתי מילה. לא הוצאתי מילה. 

<יעל כהן-פארן (המחנה הציוני):>
לא, רק הערת - - -

<מירב בן ארי (כולנו):>
תפסיקי לצעוק עליי כבר. מה זה הדבר הזה? 

<היו"ר אלי אלאלוף:>
חבר'ה, באמת, בואו - - -

<יעל כהן-פארן (המחנה הציוני):>
היא לא שמה לב להערות שלה. 

<היו"ר אלי אלאלוף:>
חבר'ה, בואו נעשה באווירה טובה. 

<נורית קורן (הליכוד):>
יש תקן אירופי גם לדיבורים? 

<מירב בן ארי (כולנו):>
אבל לך מותר להגיד הכול - - - 

<היו"ר אלי אלאלוף:>
נורית, מירב. בבקשה. 

<מירב בן ארי (כולנו):>
אני לא מצליחה להבין, יש פה צד אחד ששולט בדיון. 

<יעל כהן-פארן (המחנה הציוני):>
כן, צד אחד ששולט בדיון, בדיוק. 

<נעה בן שבת:>
אולי אפשר לבקש ממשרד הבריאות להסביר את התיקונים שייערכו בנוסח בעקבות זאת כדי שנוכל להבין האם זה נגיד משנה את הנושא של האריזה הסגורה כשזה - - -

<דב חנין (הרשימה המשותפת):>
לא, האריזה הסגורה, נשאר אותו דבר. 

<היו"ר אלי אלאלוף:>
אז השאלה ברורה לכם? תתייחסו, בבקשה. 

<מאיר כהן (יש עתיד):>
זה מצוין, הפתרון של משרד הבריאות נהדר. 

<היו"ר אלי אלאלוף:>
נכון. מה שהיה זה מה שיהיה. 

<רחל עזריה (כולנו):>
כן, נכון. 

<נורית קורן (הליכוד):>
זה כבר יותר טוב, הם רצו להפסיק - - -

<רחל עזריה (כולנו):>
די, תפסיקו, זו רפורמה ענקית. 

<מירב בן ארי (כולנו):>
די כבר. 

<היו"ר אלי אלאלוף:>
חבר'ה, מספיק. 

<רחל עזריה (כולנו):>
צריך להעביר את הרפורמה הזאת, יותר חשוב - - -

<יעל כהן-פארן (המחנה הציוני):>
אבל אני מנסה להבין. 

<היו"ר אלי אלאלוף:>
אבל, חבר'ה, יש לי בקשה. משרד הבריאות מבקש - - -

<רחל עזריה (כולנו):>
זה לא שווה את זה, זו רפורמה חשובה מדי. 

<היו"ר אלי אלאלוף:>
אבל, חבר'ה, מספיק. 

<מירב בן ארי (כולנו):>
אולי תקשיבי להם? אם את לא מקשיבה ל - - -

<היו"ר אלי אלאלוף:>
מירב, אל תעשי סדר במקומי. מה אני אעשה אם אני לא אעשה סדר? 

<מירב בן ארי (כולנו):>
נתתי לה טיפ. 

<דב חנין (הרשימה המשותפת):>
אדוני היושב ראש, אפשר שאלה? 

<היו"ר אלי אלאלוף:>
לא. שרון, בבקשה, את רוצה להתייחס לבקשה של היועצת המשפטית? 

<שרון גוטמן:>
למעשה מההחלטה נגזרים מספר תיקונים בנוסח, תקנה 3(ב)(11) למעשה נמחקת, היא עוברת לתקנה 6, תיכף אני אגיע לזה, ולכן היא נמחקת. בתקנה 3(ד), מאחר שהיא אזכרה את אותה תקנה, אנחנו צריכים לעשות תיקון נוסח והנוסח יהיה 'ארז יצרן באריזה שקופה מספר יחידות מזון ארוזות מראש, למעט יחידות מזון הפטורות מסימון בסמלי המזון האדומים לפי הסיפא של תקנת משנה 6(ג)', שתיכף נגיע אליה. 

בתקנה 6(ג), נוסף בסוף 'הוראות תקנה 5 לא יחולו על תרכובת מזון לפעוטות ועל יחידת מזון ארוזה מראש ששטח קדמת האריזה שלה, המחושב כאמור בתקנה 9(2) אינו גדול מ-25 סמ"ר'. 

בתקנה 8, אנחנו לא מגדילים את הסימון לעומת הסימון של היום, אנחנו לא מגדילים את חלק א' של הטבלה ל-120, אלא משאירים, בגלל גודל האריזות, אותו גודל ולכן בתקנה 8(ג)(1) אנחנו מציעים בסוף, בתקן ישראלי 1145 להוסיף 'ואולם ביחידת מזון ארוזה מראש ששטח קדמת האריזה שלה, המחושב כאמור בתקנה 9(2) אינו גדול מ-25 סמ"ר – בגודל המזערי הנדרש לעניין סימון רכיבים בתקן ישראל 1145'.
גם בתקנה 9, שמאזכרת את אותן יחידות קטנות, נגזר התיקון שבמקום שיהיה רשום 'למעט', יהיה כתוב 'למעט ביחידת מזון ששטח קדמת האריזה שלה אינו גדול מ-25 סמ"ר, שסימון סמלי המזון האדומים, יכול שלא יהיה בקדמת האריזה ואין יותר צורך במילים שהוא חייב בו מכוח תקנה 3(ה). 

<נעה בן שבת:>
השאלה אם יכול להיות שיהיה סימון מזון אדום על יחידה כזאת? 

<שרון גוטמן:>
כן יכול להיות ולכן אנחנו משאירים את האופציה שהוא יכול. 

<יעל כהן-פארן (המחנה הציוני):>
זה יהיה באופן וולונטרי? 

<שרון גוטמן:>
אם יהיה מישהו, לא יודעת אם יהיה, שיתנדב לסמן בסמל אדום הוא יוכל לעשות את זה, הוא יוכל לעשות את זה לפי הגודל הקטן שמוזכר בתקנה 9(3)(א). 

<מאיר כהן (יש עתיד):>
יפה. 

<מירב בן ארי (כולנו):>
כל יצרן כשהוא קם בבוקר הוא אומר לעצמו 'היום אני אשים סימון אדום'. 

<היו"ר אלי אלאלוף:>
חבר'ה. 

<יעל כהן-פארן (המחנה הציוני):>
אני רוצה לבקש - - - 

<היו"ר אלי אלאלוף:>
יעל, בבקשה. 

<יעל כהן-פארן (המחנה הציוני):>
אני מבקשת להבין, אני רוצה להבין, בסוף את אומרת בעצם בתקנה שלך שיש מקום באמירה של אם מישהו רוצה הרי יש לו מקום לסמן, לכן עדיין לא ברור לי מדוע הם מוחרגים מהסימון האדום. 

<היו"ר אלי אלאלוף:>
לא, אנחנו לא מתחילים דיונים. 

<יעל כהן-פארן (המחנה הציוני):>
לא, אבל אני לא קיבלתי מענה. 

<מירב בן ארי (כולנו):>
די, דיברנו על זה כבר. 

<יעל כהן-פארן (המחנה הציוני):>
לא, היה דיון מאוד לחוץ ועכשיו יש לך זמן אז בוא נבין את המשמעות - - -

<מירב בן ארי (כולנו):>
ממש לא היה לחוץ. 

<יעל כהן-פארן (המחנה הציוני):>
אני רוצה להבין - - - 

<היו"ר אלי אלאלוף:>
לא, אין לי זמן לבזבוזים. 

<מירב בן ארי (כולנו):>
אנחנו ישבנו שעות על גבי שעות. 

<יעל כהן-פארן (המחנה הציוני):>
 שנייה, בדיון, באמירה של מנכ"ל המשרד, שמדובר במעט מאוד אריזות, אני חושבת שפה הבעיה כי ברגע שהאריזות האלה יהיו פטורות יהיו הרבה אריזות כאלה. 
<היו"ר אלי אלאלוף:>
יש לי הצעה בשבילך, תצביעי נגד. חבר'ה, אנחנו עוברים להצבעה. 

<יעל כהן-פארן (המחנה הציוני):>
יהיו הרבה יותר - - - 

<מירב בן ארי (כולנו):>
שעות על גבי שעות על האריזות הקטנות. 

<היו"ר אלי אלאלוף:>
אני חושב שהנושא ברור - - -

<מירב בן ארי (כולנו):>
מספיק, די, מוצה. 

<היו"ר אלי אלאלוף:>
המציעה של הרביזיה, חברת הכנסת נורית קורן, קיבלה תשובות, אני חושב שמספקות - - - 

<נורית קורן (הליכוד):>
אבל - - -

<היו"ר אלי אלאלוף:>
אני עובר להצבעה. 

<נורית קורן (הליכוד):>
אני רק הייתי רוצה שזה באמת יהיה חיוב, שתהיה מדבקה אדומה. 

<מירב בן ארי (כולנו):>
אבל לא יהיה. 

<היו"ר אלי אלאלוף:>
לא יהיה חיוב. אנחנו עוברים להצבעה לפי הקריאה האחרונה. 

<מאיר כהן (יש עתיד):>
אבל יהיה סימון. 

<מירב בן ארי (כולנו):>
יש סימון על מרכיבי המוצר. 

<היו"ר אלי אלאלוף:>
יש סימון תזונתי. 

<שרון גוטמן:>
גם יהיה סימון מספר כפיות סוכר. אני לא הדגשתי את זה, אבל יהיה סימון של מספר כפיות סוכר. 

<מירב בן ארי (כולנו):>
כן, סימון תזונתי. 

<היו"ר אלי אלאלוף:>
אוקיי. אז, בבקשה, ברשותכם, מי בעד הנוסח כפי שנקרא עכשיו על ידי שרון ו - - -

<מאיר כהן (יש עתיד):>
כולל כפיות הסוכר. 

<היו"ר אלי אלאלוף:>
כולל כפיות סוכר, כולל הסימון בעבר. מי בעד? 

<קריאה:>
רגע, כל הנוסח? 

<היו"ר אלי אלאלוף:>
היא קראה את כל הנוסח. מי נגד? אוקיי. 5 מול 2. יש כאלה שנמנעו? נמנע? 

<קריאה:>
לא הספקנו להצביע. 
<היו"ר אלי אלאלוף:>
אז אני חוזר. מי בעד הנוסח כפי שנקרא ותוקן על ידי היועצת המשפטית בעקבות ההערה של חברת הכנסת נורית קורן והצהרה של מנכ"ל משרד הבריאות - - -

<קריאה:>
נורית, זה בלי נקודה אדומה. 

<נורית קורן (הליכוד):>
כן, אני יודעת. 5 כפיות סוכר ו - - -

<מירב בן ארי (כולנו):>
בלי. תקראו כמה זה ואז תחליטו.
<היו"ר אלי אלאלוף:>
רגע, אל תעזרו לי. 

<רחל עזריה (כולנו):>
אפשר לסיים את ההצבעה? 

<היו"ר אלי אלאלוף:>
אני קיבלתי נוסח שמאפשר להצביע עליו. אז מי בעד הנוסח כפי שנקרא? 9. מי נגד? 3. בראבו. 

הצבעה

בעד – 9
נגד – 3
נמנעים – אין

תקנה 3(ב)(11) אושרה.
<נורית קורן (הליכוד):>
טוב, לפחות השארנו את המצב הקיים וגם אפשר יהיה לסמן בנקודה אדומה וכפיות סוכר. אז אני רוצה להודות למנכ"ל. 

<מירב בן ארי (כולנו):>
נכון, כל יצרן יקום בבוקר כדי לסמן באדום את המוצר שלו. 

<נורית קורן (הליכוד):>
אני רוצה להודות למנכ"ל משרד הבריאות שהתחשב ב - - -

<היו"ר אלי אלאלוף:>
יפה מאוד, נורית, צודקת, מגיע לו. לא רק בשביל זה. 

<נורית קורן (הליכוד):>
נכון, בשביל כל התקנות. 

<רחל עזריה (כולנו):>
גם ליו"ר שסופג את זה. 

<היו"ר אלי אלאלוף:>
תקנה מספר 15(ב), של חברת הכנסת מירב בן ארי. מה עמדתך? את רוצה להסביר? 

<מירב בן ארי (כולנו):>
אם הוא מוריד את הסעיף, אני מבחינתי הסעיף הזה מעמיס נטל רגולטורי, בעיקר על מפעלים קטנים ובינוניים שאין להם את אותו אדם שיעשה את כל החישובים. ביקשתי כבר והאמת שהייתה כבר נכונות בוועדה הקודמת, חבל למרוח את הזמן, המנכ"ל הודיע לי אתמול בערב גם. אני אומרת שאם הסעיף הזה יורד אני מסירה את הרביזיה שלי. 
<משה בר סימן טוב:>
לא, את לא צריכה להסיר, צריך - - -

<מירב בן ארי (כולנו):>
להשאיר, ואז - - - כן, כן, נעה הסבירה לי. 

<היו"ר אלי אלאלוף:>
אז מי בעד הרביזיה? מי נגד? טוב. אז יש רביזיה. 
הצבעה

בעד – רוב
נגד –מיעוט
הבקשה לרביזיה על סעיף 15(ב) אושרה.
<היו"ר אלי אלאלוף:>
עכשיו, בהתאם להודעה שלה אתה רוצה ל - - - 

<משה בר סימן טוב:>
אז אני אומר, אנחנו שמענו גם את הדיון פה בוועדה בנוגע לסעיף 15(ב) - - -

<נעה בן שבת:>
שעכשיו הוא מופיע פה כ-14(ב).

<משה בר סימן טוב:>
אז מה שמופיע פה בנוסח כ-14(ב) היה מוכר ברביזיה כ-15(ב), זה כל העניין של ההצהרות. אנחנו מוציאים אותו, כי לא נדרש בנסיבות האלה. יכול להיות שבהמשך אנחנו נתקן את התוספת החמישית בנפרד, שמבהירה את היחסים בין המשווק לבין הקמעונאי וכל מערכת היחסים ביניהם, בעת הזאת אנחנו מסכימים עם מה שעלה פה בדיון, שזה מיותר. גם מצד הייעוץ המשפטי של הוועדה, אני יכול לציין, ולכן זה בסדר. 
<מירב בן ארי (כולנו):>
תודה רבה, אדוני המנכ"ל. 

<היו"ר אלי אלאלוף:>
עכשיו נצביע על להוריד את סעיף 14(ב).

<נעה בן שבת:>
14(ב) בנוסח המעודכן. 

<היו"ר אלי אלאלוף:>
מי בעד להוריד את סעיף 14(ב)'? 

<קריאה:>
כבוד היושב ראש, אפשר להגיד משהו - - - 

<היו"ר אלי אלאלוף:>
לא, אני קובע מתי. 

<קריאה:>
אבל זה על הסעיף הזה. 

<מירב בן ארי (כולנו):>
תן לנו להצביע. 

<היו"ר אלי אלאלוף:>
אנחנו מורידים. 

<קריאה:>
אני יודע, אני רוצה, בבקשה, להגיד משפט. 

<היו"ר אלי אלאלוף:>
בשלב זה בשביל מה? אנחנו יודעים שמורידים. 

<קריאה:>
כי אם הכוונה להוסיף את זה בתוספת החמישית זה יהיה מצב - - -

<היו"ר אלי אלאלוף:>
לא, חנון ורחום, כשתגיע התוספת החמישית. עד שנגיע לשם. 

אז עכשיו, מי בעד להוריד את סעיף 14(ב) מהתקנות הנוכחיות? מי נגד? טוב. אז זה ירד. 

הצבעה

בעד – רוב
נגד – מיעוט
נמנעים – אין

ההצעה בדבר הסרת סעיף 14(ב) מהתקנות אושרה.
<היו"ר אלי אלאלוף:>
ההצעה שלי, אני מציע שאנחנו נדון בה רק בסוף, ברשותכם. בסעיף 5. יעל, הסעיף שלך לגבי הנתרן. 
<יעל כהן-פארן (המחנה הציוני):>
לגבי ה-300 מיליגרם, אבקת המרק. 

<מירב בן ארי (כולנו):>
איזה סעיף זה עכשיו? 

<יעל כהן-פארן (המחנה הציוני):>
סעיף 5 בטבלה, בקשה לרביזיה, לגבי הנתרן במזון הנוזלי. 

<נעה בן שבת:>
יש גם התייחסות בסעיף 18 לגבי הוראת המעבר.

<יעל כהן-פארן (המחנה הציוני):>
אני מבקשת כאן רביזיה כי למעשה בפועל, בלי שהיה איזה דיון מעמיק, המספר שמופיע כאן בטבלה נותן דה פקטו פטור לסימון אבקות מרק, נקודה. זו המשמעות של הדבר הזה.

<היו"ר אלי אלאלוף:>
הרשו לי לציין במיוחד את כניסתה של חברת הכנסת יוליה מלינובסקי. 

<יעל כהן-פארן (המחנה הציוני):>
אנחנו יודעים שלמשרד הבריאות יש תכנית לאומית לצמצום תזונת הנתרן, לצמצום אכילת הנתרן הלאומית, שאנחנו יודעים שיש בארץ צריכה מופרזת, בערך פי שניים ממה שצריך לממוצע לנפש בנתרן. אז איך זה מסתדר עכשיו? כשזה עלה בדיון, ושוב, היו דיונים, בעיניי, שהיו קצת לחוצים. בוא נגיד את זה ככה בצורה עדינה. 

<היו"ר אלי אלאלוף:>
יש בג"צ בשביל זה. 

<יעל כהן-פארן (המחנה הציוני):>
לא, אין בג"צ, הכול בסדר. 

<היו"ר אלי אלאלוף:>
תפנו לבג"צ, שסוף סוף יתעסק במשהו טוב. 

<יעל כהן-פארן (המחנה הציוני):>
אז עכשיו יש לנו הזדמנות - - -

<נורית קורן (הליכוד):>
לפחות הוא יעסוק באבקת מרק ולא בנושאים פוליטיים. 

<יעל כהן-פארן (המחנה הציוני):>
למצות את הדיון, אדוני. הם היו ענייניים אבל לחוצים. כשענה לי המנכ"ל מדוע זה השתנה, הרי היה רשום שם לפני כן 100, מדוע זה השתנה? אז התשובה הייתה שרצו להשוות בין היבש ומוצק והנוזלי. כשאני אמרתי שבעצם אין כאן מקום להשוואה, כי אתה לא באמת אוכל 300 גרם בייגלה. אף אחד לא מסוגל, אני מקווה, לאכול חבילה שלמה של 300 גרם בייגלה. 
<מירב בן ארי (כולנו):>
אני אוכלת את זה ב - - -

<משה בר סימן טוב:>
אנחנו אוכלים את זה בלי מלח.

<יעל כהן-פארן (המחנה הציוני):>
בואו נעשה תחרות בייגלה, אני מבטיחה לכם ש-300 גרם אתם תיחנקו ולא תהיו מסוגלים לאכול, בעוד 300 מיליגרם מרק זה בסך הכול מאג גדול, זה הכול, זה מאג גדול שבלי בעיה כל אחד שותה כאן בשלושה שלוקים. עכשיו, 300 מיליגרם, אמנם זה ירד ל-300, זה כבר לא 400, אבל גם 300 זאת כמות רבה ומופרזת. בעצם במאג של 300 מיליגרם מרק יש 900, 900 זה יותר משליש מהצריכה היומית המומלצת המקסימלית, שהיא 2,300, לנתרן ואנחנו יודעים שאזרחי ישראל ונתרן לא כל כך מסתדרים, צריכים להפריד ביניהם. 

<משה בר סימן טוב:>
מסתדרים טוב מדי. 

<יעל כהן-פארן (המחנה הציוני):>
אז אני חוזרת ואומרת, אני קוראת לעשות פה שינוי, להחזיר את זה ל-100. זה הצעד הנכון. אם אנחנו רוצים להבטיח את בריאות הציבור, לסמן מוצרים מזיקים, לא צריך להחריג את אבקת המרק. תודה. 

<היו"ר אלי אלאלוף:>
בואו נאפשר למשרד הבריאות להגיב. 

<משה בר סימן טוב:>
אנחנו נשארים בעמדתנו. אני חייב לומר שגם כשהיה את ה-400 אני לא ראיתי את האסון הגדול. אני לא רואה פה אנשים יושבים עם ספלים של מרק ושותים את זה במשך כל היום. 

<יעל כהן-פארן (המחנה הציוני):>
אנשים שותים מרק. 

<דב חנין (הרשימה המשותפת):>
הוא אומר שהדבר הטוב שלא צורכים את המוצר הזה, אז לא צריך - - -

<יעל כהן-פארן (המחנה הציוני):>
צורכים וצורכים הרבה. 

<משה בר סימן טוב:>
דיברתם, אני אדבר. בתפיסה שלי אבקת מרק זה מוצר שנועד לתיבול וככזה הוא אכן משמש באופן מידתי. מכיוון שאנחנו החרגנו אותו מקטגוריות התיבול, כמו שאולי יש במקומות אחרים, הכנסנו אותו לקטגוריות המזון הנוזלי. התחלנו עם 400 כי מלכתחילה רצינו להחריג אותו ואז לא בהכרח שמנו לב למה שמנו במזון הנוזלי. כששמנו את זה שם העלינו את זה ל-400 כדי ליישר קו, לאור ההערות שהיו פה בדיון גם מצד חברי וחברות הכנסת וגם מצד הנציגים המקצועיים הורדנו את זה ל-300 ואנחנו עומדים על דעתנו שה-300 הוא סביר ומידתי. אם אנחנו נראה שעדיין לא הצלחנו והגורם לזה הוא כי אנשים שותים בכמויות מרקים אנחנו נבוא לפה ונשנה שוב. אנחנו בכל מקרה נלווה את כל האירוע הזה בבדיקה לראות איך זה משפיע על דפוסי הצריכה, אם נראה שזה הדבר המחולל הנוראי של צריכת הנתרן במדינת ישראל אני מבטיח לכם שאני אבוא לפה, נתמודד באומץ עם העניין הזה. 
<רחל עזריה (כולנו):>
וזה רק תקנות. 

<משה בר סימן טוב:>
זה תקנות.

<רחל עזריה (כולנו):>
תקנות, לא חקיקה ראשית.

<היו"ר אלי אלאלוף:>
ברשותכם אני רוצה לעבור להצבעה. 

<נעה בן שבת:>
אתה צריך להצביע אם לפתוח את הדיון מחדש בנושא הזה. 

<יעל כהן-פארן (המחנה הציוני):>
אני רוצה להצביע על הרביזיה. 

<היו"ר אלי אלאלוף:>
את רוצה שנצביע על הרביזיה קודם? 

<יעל כהן-פארן (המחנה הציוני):>
כן. 

<היו"ר אלי אלאלוף:>
אחר כך לא נקבל את ההצעה, בזמן שאפשר לא לקבל את הרביזיה. 

<יעל כהן-פארן (המחנה הציוני):>
אתם יכולים גם לדחות את הרביזיה, זו החלטה שלכם, אבל אני מבקשת שכן נעשה פה דיון וניתן לעוד - - -

<היו"ר אלי אלאלוף:>
אוקיי, אז מי בעד לפתוח את הרביזיה? אני איתך. 
<יעל כהן-פארן (המחנה הציוני):>
תודה.

<היו"ר אלי אלאלוף:>
מי נגד? 

הצבעה

בעד – רוב
נגד – מיעוט
נמנעים – אין 
ההצעה לרביזיה על סעיף 5 אושרה.
<היו"ר אלי אלאלוף:>
מי בעד התיקון של חברת הכנסת יעל כהן-פארן? 

<יעל כהן-פארן (המחנה הציוני):>
להחזיר את הכמות ל-100. 

<מירב בן ארי (כולנו):>
תצביעי, שיהיה מי שיצביע לפחות. 

<היו"ר אלי אלאלוף:>
מי נגד? אוקיי. הרביזיה לא התקבלה, ההצעה נשארה כמו שהיא. 

<קריאה:>
תתפשרו איתנו, 200, בואו נעשה פשרה.

<מירב בן ארי (כולנו):>
היינו צריכים להחזיר ל-400, התפשרנו על 300. 

הצבעה

בעד – מיעוט
נגד – רוב
נמנעים – אין 
הרביזיה על סעיף 5 לא נתקבלה.
<היו"ר אלי אלאלוף:>
האחרון, חבר הכנסת דב חנין על נושא הקדמה, לקצר את השלבים.

<דב חנין (הרשימה המשותפת):>
כן, תודה, אדוני. 

<היו"ר אלי אלאלוף:>
אני רוצה, ברשותך, לפתוח בדבר אחד. יש פה איזה אי הבנה. אני לא מאשים אף פעם תקשורת, אבל היא אשמה בזה במקרה הזה. אנחנו לא דחינו את יישום התקנות, שיהיה ברור לכולם. היישום דורש שנתיים כדי להיות מופעל באופן מלא, אבל דברים מסוימים יכולים להיעשות, לא נדחה, בסך הכול אפילו התהליך קוצר מבחינת הזמנים ואני מבקש שתסבירו את זה - - - 
<קריאה:>
אבל למה זה דורש שנתיים? מה, יש מחסור ב - - -

<היו"ר אלי אלאלוף:>
מפני שזה דורש. אז אני רוצה שיהיה ברור, זה גם עונה לחוק שקראנו חוק שרת המשפטים. שיהיה ברור, לא עשינו כדי לשכוח, שלח ושכח, לא, ההיפך. אז בבקשה, אדוני.

<דב חנין (הרשימה המשותפת):>
תודה, אדוני היושב ראש, ההבהרה שלך היא אכן הבהרה מאוד חשובה. לא הוועדה הזו גורמת לדחייה של שנתיים, אלא חוק איילת שקד. אגב, זה לא חוק שרת המשפטים איילת שקד, זה חוק איילת שקד, לפני שהיא הייתה שרת משפטים היא גם עשתה נזקים וזה נזק שהיא עשתה אז. זה לא בידי הוועדה הזו ולכן אני אומר את זה גם לנוכחים כאן. 
אנחנו כוועדה של הכנסת כרגע מאשרים תקנות, אין לנו יכולת בתקנות לשנות חוק. אנחנו יכולים ככנסת לשנות את החוק, אבל זה נצטרך לעשות בערוץ אחר ולא בדיון הזה בוועדה. אבל כיוון שממילא היישום של התקנות נדחה בשנתיים בגלל חוק איילת שקד אני הצעתי שאנחנו נשתמש בשנתיים האלה כדי לפתור את בעיית הבלבול שנוצר כתוצאה מזה שיש שלבים שהיה להם מקום, היה להם מקום כאשר לא היה חוק איילת שקד. כשלא היה חוק איילת שקד אז אמרו בואו נעשה את זה בשלבים כדי שתעשיית המזון תסתגל וכדי שהמערכת תיכנס לפעולה בצורה שוטפת. כרגע יש לנו ממילא שנתיים הסתגלות שנכפו עלינו, אז אני מציע, במקום לבלבל את הציבור ולהגיד לו 'עכשיו זה כן תקין', 'עכשיו זה לא תקין', 'עכשיו זה בריא', 'עכשיו זה לא בריא', לבלבל את הציבור, לבלבל את התעשייה, לייצר אי ודאות, לקבוע שבעוד שנתיים אנחנו נעבור למשטר הסופי, זה יהיה גם יותר פשוט, גם יותר חסכוני ובעיקר גם הרבה הרבה יותר ברור לציבור הרחב. לכן אני מבקש ממשרד הבריאות לשקול את הנושא הזה ולהיענות לבקשה, זה לא שינוי כזה גדול, אגב. 
<היו"ר אלי אלאלוף:>
בוא נבקש את התגובה של המשרד, בבקשה.

<משה בר סימן טוב:>
אנחנו מתנגדים לבקשה שלך, חבר הכנסת חנין. אנחנו פה בסוף, ותיכף נגיע לזה גם בעוד שינוי שאנחנו נציע לוועדה לעשות, במערכת איזונים מאוד עדינה, בסוף יש לא רק תעשייה ואנחנו לא פה כדי לדאוג לתעשייה, אנחנו פה כדי לשנות הרגלים של הציבור. מלכתחילה אנחנו באנו עם שלושה שלבים. שלב ראשון שהיה אמור להיכנס באופן מיידי עם ספים יותר גבוהים גם של נתרן, גם של סוכר וגם של שומן רווי וכעבור שנה וחצי השלב השני וכעבור שנה וחצי השלב השלישי. כתוצאה מחוק איילת שקד הבנו שבעצם יש לנו עכשיו פער של שנתיים, שאגב אם לא נסיים את הדיונים היום אז השנתיים יהפכו לשלוש, צריך גם את זה לומר ולכן צריך לראות שאנחנו באמת מסיימים ומתחילים לעבוד. 

ונוצרה לנו איזה שהיא בעיה, אז מה שעשינו, במקום שנדחה את כל התהליך בשנתיים ונתחיל בעוד שנתיים את השלב הראשון אמרנו שנתחיל בעוד שנתיים את השלב השני ושנה לאחר מכן את השלב השלישי. עשינו פה איזה שהוא שקלא וטריא בין הדברים האלה. אני אקדים ואומר, אני הורדתי את הסוכר מהשלב השני ב-15.12, השלב השני נמשך שנה, הוא נמשך שנה בלבד, בוא נבין על מה אנחנו מדברים, שנה בלבד שנועדה לאפשר גם לתעשייה וגם לחיך הלאומי של כולנו להתרגל לרמות יותר נמוכות של מלח וסוכר. אנחנו לא רוצים להגיע למצב, בעיניי זה יהיה לא טוב אם התוצאה של הרפורמה תהיה שנגיע לסופר ונראה שהכול אדום. אנחנו רוצים שהתעשייה, ועל זה נעמוד ונקים צוותים שמלווים את זה, ונשמח אם גם הכנסת תבדוק את זה, שנראה שהתעשייה מנצלת את הזמן שניתן לה לעשות הפחתות יזומות כבר עכשיו בסוכר, בנתרן ובשומן רווי. 

כדי לאפשר לה את זה בצורה יותר נאותה אנחנו בשנה הראשונה של יישום התקנות, בין שלב ב' לשלב ג', שלב ב' היה צריך להיות מלכתחילה 15 גרם סוכר, אני אמרתי פה 12, אחר כך בדקנו את עצמנו, אנחנו חושבים שהדבר הנכון הוא לתת באמצע את ה-13.5, שוב השנה הזאת כדי לתת לתעשייה ולחיך הלאומי את הזמן להתרגל. שנה אחר כך יגיע השלב הסופי לעניין הזה של סימון המזון. אל תפחדו, הזמן עובר, יגיע גם הדבר הזה וגם את הדבר הזה אנחנו ניישם באופן מלא. 
ויש גם ערך לגרום לכך שהתעשייה בישראל לא תרגיש שאנחנו רואים אותה כאויב העם. הם לא אויב העם, אני אומר לכם את זה באחריות, לאורך כל השיח שלי איתם. זה בסדר גמור, הם הבינו את הצורך שלהם להשתנות וביקשו שנעזור להם להשתנות. בעיניי זו בקשה אחראית ורצון וכממשלה, מרגע שאנחנו שמענו את האמירה הזאת מהתעשייה, החובה שלנו לסייע להם. זה מה שצריך לעשות, אנשים לא יפסיקו לאכול מזון שמייצרת התעשייה, זה לא יקרה, ולכן צריך למצוא פה את האיזונים הנכונים. אלה הם בעיניי האיזונים הנכונים. 

<רחל עזריה (כולנו):>
יישר כוח. 
<היו"ר אלי אלאלוף:>
אני רוצה להודות, אני גם מביע דעה אחת פשוטה, אחריות הביצוע היא על הפקידות, האחריות על המעקב של הביצוע על הפקידות של המשרד, שיש לה יתרון על הפוליטיקאים, הם פה להרבה שנים. 

מי בעד ההצעה של דב חנין? מי נגד? ההצעה הוסרה.

הצבעה

בעד – רוב
נגד – מיעוט
נמנעים – אין 
ההצעה לביטול שלב הביניים לא נתקבלה.
<היו"ר אלי אלאלוף:>
לגבי ההצעה שלי, אני שמרתי אותה טכנית, כדי שאם במידה שאני אצטרך אני אשתמש בה, אבל כרגע - - -

<משה בר סימן טוב:>
לא, היא נועדה לאפשר את ה-13.5. ברשותך, היא נועדה לאפשר את המעבר מ-12 ל-13.5, בשלב ב' בשנה הראשונה. 

<היו"ר אלי אלאלוף:>
מי בעד הרביזיה שלי? אוקיי.

הצבעה

בעד – רוב
נגד – מיעוט
נמנעים – אין 
הבקשה לרביזיה נתקבלה.
<היו"ר אלי אלאלוף:>
אז עוד פעם, זו רביזיה על התיקון הזה וכל התקנות ברביזיה שלי. 

<מירב בן ארי (כולנו):>
רגע, כל הרביזיה או כל - - - 

<נעה בן שבת:>
אדוני, רגע, הצבעתם בעד הרביזיה, פתחתם את כל התקנות, זה בעצם מה שקרה? 

<היו"ר אלי אלאלוף:>
לא, כל אחד ואחד. 

<מירב בן ארי (כולנו):>
כל רביזיה בנפרד.

<נעה בן שבת:>
אז עכשיו אתה צריך ל - - -

<משה בר סימן טוב:>
אז אני אסביר, השינוי שאנחנו עושים זה בתקנה 18(ב). 

<היו"ר אלי אלאלוף:>
אז סליחה, ההצבעה הקודמת בוטלה. 

<משה בר סימן טוב:>
תקנה 18(ב) היא התקנה של הוראת המעבר של השלב השני. אני רק אזכיר, יש את הוראת הקבע. אני עוד מעט אפנה אתכם אליה. את הוראת הקבע אנחנו לא משנים, היא בסעיף 5, אותה אנחנו לא משנים. בסעיף 18(ב) יש את הוראת המעבר ובטור של כמות 100 גרם במזון מוצק, השורה של סף סוכרים, במקום 12 גרם יהיה כתוב 13.5 גרם. זה השינוי. אני מפנה אתכם, זה בעמוד 12, יש את הטבלה העליונה פה ופה כתוב 12 גרם, במקום 12 יהיה כתוב 13.5. 

<קריאה:>
למה? 

<משה בר סימן טוב:>
המשמעות המעשית זה שבשנה הראשונה התיקון יהיה, סף הגרם לסימון יהיה 13.5 ולא 12. ב-12 שהיה פה, אני שלפתי את זה כאן, אחר כך עשינו בדיקה מעמיקה, גם עם התעשייה והוחלט שיותר נכון שיהיה 13.5. 

<היו"ר אלי אלאלוף:>
כרגע כתוב 12, זה עובר ל-13.5 בשנה הראשונה. 

<נעה בן שבת:>
רק עוד שתי הערות לנוסח, גם בקשר לתקנות. היו שני מקומות שהיה כתוב 'מוצר' במקום 'מזון' שינינו למזון, כי זו הייתה הכוונה. עוד דבר, בתקנה שמתייחסת לאריזות, 3(ד), היה כתוב 'אריזה שקופה שניתן לראות בעדה', וכמובן שהמטרה היא שאפשר יהיה לקרוא בעדה ולכן נחליף את המילה 'לראות' במילה 'לקרוא'. שני תיקונים קטנים. 

<היו"ר אלי אלאלוף:>
אוקיי, אז כולל התיקונים. כן, אדוני, בבקשה.

<שלום זידלר:>
אני רוצה רק להתייחס לתקופה הבאה עד למצב הסופי, שהיה מקודם שנה וחצי ולא בכדי, כי יש הרבה מאוד נתונים חוץ ממה שמשרד הבריאות עורך ועושה ובודק. יש תקנים, יש תקינה במדינת ישראל, אני יכול לספר לכם על ארבעה תקנים לפניי, תקן לחם, תקן סלטים, תקן ריבות. סתם, לדוגמה בריבות, הוא לא מאפשר הפחתת סוכר. לדוגמה. משרד הבריאות אכן יעשה את כל מה שהמנכ"ל - - - משרד הבריאות וצוותו יעשו, אבל יש דברים שאינם נתונים, לא בידם ולא בידיה של התעשייה. לכן מה שאני מבקש, לאחר שהתאמנו את עצמנו לכל אותה חקיקה שבאה לכאן, שמשרד הבריאות הביא, בכל זאת להשאיר כמו שהומלץ על ידי ועדת ההסדרה, שבפרק הזמן עד להגעה לטבלה הסופית יהיה בכל זאת שנה וחצי, כפי ששם נכתב. בגלל הסיבות האלה. 
<נורית קורן (הליכוד):>
שנה וחצי במקום שנה? 

<מירב בן ארי (כולנו):>
זו בקשה לגיטימית. 

<שלום זידלר:>
במקום שנה, שנה וחצי. 

<רחל עזריה (כולנו):>
אבל יש לנו את השנתיים הראשונות. 

<שלום זידלר:>
כן, אבל יש תקינות. 

<משה בר סימן טוב:>
הבקשה של יו"ר איגוד המזון היא כזאת, לפי הנוסח שיש כרגע עד לכניסה של שלב ב' יש שנתיים ושנה אחר כך השלב השלישי. מה שהוא ביקש זה להאריך את המעבר משלב ב' לשלב ג' משנה לשנה וחצי. 

<רחל עזריה (כולנו):>
אבל יש לנו את השנתיים הנוספות. 

<שלום זידלר:>
אני מסביר. 

<מירב בן ארי (כולנו):>
אבל הוא מסביר. 

<שלום זידלר:>
יש תקינות ואתם יותר ממני יודעים שלשנות תקינה במדינת ישראל זה תהליך לא קצר. 

<רחל עזריה (כולנו):>
יש לך שלוש שנים. 

<היו"ר אלי אלאלוף:>
אוקיי, העמדה של המדענים של משרד הבריאות לא בעד, אז אנחנו נישאר עם ההצעה של המנכ"ל. אנחנו עכשיו מצביעים על כל התקנות? 

<שלום זידלר:>
כבוד היושב ראש - - - 

<נעה בן שבת:>
על התיקון - - - 

<היו"ר אלי אלאלוף:>
כן, זה כולל את התיקון של במקום 12 להעלות ל-13.5. אנחנו נשארים בלוח הזמנים המקורי שהובא פה בתקנות. מי בעד כל התקנות היפות והבריאות לטובת הציבור? מי נגד? 

הצבעה

בעד – רוב
נגד – מיעוט
נמנעים – אין 
תקנות הגנה על בריאות הציבור (מזון) (סימון תזונתי), התשע"ח 2017, אושרו.
<היו"ר אלי אלאלוף:>
אני שמח לסגור ישיבה - - -

<נורית קורן (הליכוד):>
תודה רבה ואני מברכת את משרד הבריאות שהשכיל לעשות תקנות כאלה. 

<משה בר סימן טוב:>
אני מודה לכם ומודה ליושב ראש ומודה גם לשר הבריאות ובעיקר לכל העובדים והעובדות. 

<היו"ר אלי אלאלוף:>
אני מודה לכם. 

<הישיבה ננעלה בשעה 10:20.>
[image: image1.png]